**Fania Borach**, nada en Nova York o 29 de outubro de 1891 e finada nos Ánxeles o 29 de maio de 1951, foi unha cómica, modelo, cantante e actriz estadounidense, coñecida como **Fanny Brice** ou **Fannie Brice**.

Traxectoria
-----------

### Primeiros anos

Fanny Brice naceu en Nova York, no seo dunha familia de orixe xudía húngara, con dous irmáns máis vellos ca ela. O seu irmán máis novo Lew Brice, tamén foi artista, e o primeiro marido da actriz Mae Clarke.

En 1908 deixou a escola para traballar nunha revista burlesca, e dous anos máis tarde comezou a súa asociación con Florenz Ziegfeld, sendo titular das súas *Ziegfeld Follies* desde 1910 ata os anos 30.

Nas *Follies* de 1921 cantou a canción "My Man", que acadou un grande éxito e foi a súa canción máis representativa. Tamén a gravou para o selo Victor Records. A segunda canción máis asociada con ela foi "Second Hand Rose". Gravouna numerosas veces para Victor e tamén para Columbia.

Entre os seus filmes destacaron *My Man* (1928), *Be Yourself!* (1930) e *Everybody Sing* (1938), con Judy Garland. Brice, Ray Bolger e Harriet Hoctor foron os únicos intérpretes orixinais de Ziegfeld que se interpretaron nos filmes *The Great Ziegfeld* (1936) e *Ziegfeld Follies* (1946). Polas súas contribucións ao cinema e á radio, Brice foi incluída posturmamente no Paseo da Fama de Hollywood con dúas estrelas.

### Carreira

Desde a década de 1930 ata a súa morte en 1951, Fanny actuou na radio como unha irritante nena chamada Snooks, papel que interpretou por primeira vez nun sketch de *Follies*. Primeiro con Alan Reed e despois con Hanley Stafford como pai, *Baby Snooks* estreouse en *The Ziegfeld Follies of the Air* en febreiro de 1936 na CBS. Trasladouse á NBC en decembro de 1937, interpretando a Snooks como parte do programa *Good News*, e despois regresou á CBS con *Maxwell House Time*, un programa dividido entre números de Snooks e do humorista Frank Morgan, en setembro de 1944. Volveu de novo á NBC en novembro de 1948, cun programa propio, inicialmente chamado *Toasties Time* e máis tarde coñecido como *The Baby Snooks Show*.

Brice era tan meticulosa co seu espectáculo e coa súa personaxe que se sabe que actuaba vestida de nena, a pesar de ser vista só polo público do estudo. Tiña 45 anos cando o personaxe comezou a súa vida radiofónica. Ademais de Reed e Stafford, os seus compañeiros de elenco incluíron a Lulu Roman, Lalive Brownell, Lois Corbet e Arlene Harris como a súa nai, Danny Thomas como Jerry, Charlie Cantor como Uncle Louie e Ken Christy como Mr. Weemish.

Brice e Stafford levaron a Baby Snooks e Daddy á televisión só nunha ocasión, unha actuación de 1950 no Popsicle Parade of Stars da CBS. Despois da experiencia, devolveu a Stafford e a súa personaxe á seguridade da radio, onde fixo a súa seguinte actuación no mítico programa de Tallulah Bankhead *The Big Show* en novembro de 1950, coprotagonizado por Groucho Marx e Jane Powell.

Seis meses despois da súa actuación en *The Big Show*, Fanny Brice faleceu en Hollywood aos 59 anos por mor hemorraxia cerebral. Está enterrada no cemiterio do Westwood Village Memorial Park nos Ánxeles.

Matrimonios
-----------

Brice tivo un matrimonio de tres anos na súa adolescencia cun peiteador local, Frank White. O seu segundo marido foi un xogador profesional, Nicky Arnstein. Antes da súa voda, Arnstein estivo recluído 14 meses en Sing Sing, onde Brice o visitaba semanalmente. Casaron en 1918 despois de viviren xuntos durante seis anos.

En 1924 Arnstein foi acusado dun roubo de fianzas en Wall Street. Brice insistiu na súa inocencia e pagou os altísimos custos da defensa. Arnstein foi condenado e cumpriu tres anos na penitenciaría federal de Leavenworth, Kansas. Liberado en 1927, Arnstein desapareceu das vidas de Brice e dos seus dous fillos. Para o seu pesar, Brice divorciouse del.

En 1929 casou co compositor e produtor de teatro Billy Rose e actuou na súa revista *Crazy Quilt*, entre outros. Brice solicitou o divorcio de Rose en 1938.

Na cultura popular
------------------

Aínda que se cambiaron os nomes das personaxes principais, a trama do filme de 1939 *Rose of Washington Square* inspirouse no matrimonio e a carreira de Brice, ata o punto de tomar prestado o título dunha canción que interpretou nos *Follies* e incluída "My Man". Demandou a 20th Century Fox por invadir a súa privacidade e gañou o caso. O produtor Darryl F. Zanuck viuse obrigado a eliminar varios números asociados á actriz.

Barbra Streisand interpretou a Brice no musical de Broadway *Funny Girl* de 1964, que se centrou no ascenso á fama de Brice e na súa turbulenta relación con Arnstein. En 1968 Streisand gañou o Oscar á mellor actriz por interpretar o mesmo papel na súa versión cinematográfica. A secuela de 1975 *Funny Lady* centrouse na relación de Brice co empresario Billy Rose.

Notas
-----

1. 1 2 3  Colin Larkin, ed. (1992). *The Guinness Encyclopedia of Popular Music* (First ed.). Guinness Publishing. p. 325. ISBN 0-85112-939-0.
2. ↑  Goldman, Herbert G. (1992). *Fanny Brice*. Oxford University Press. pp. 7–10. ISBN 978-0-19-535901-5.  Parámetro descoñecido `|url-access=` ignorado (Axuda)
3. ↑  "Hollywood Walk of Fame – Fanny Brice". *walkoffame.com/*. Hollywood Chamber of Commerce. Consultado o 30 de novembro de 2017.
4. ↑  "Let There Be Laughter – Jewish Humor Around the World". *Beit Hatfutsot*. 12 de marzo de 2019.
5. 1 2  "Fanny Brice Dies at the Age of 59". *The New York Times*. 30 de maio de 1951. Consultado o 26 de outubro de 2014.
6. ↑  "New York City Marriage Index, 1866–1937". *Ancestry.com*. New York City Department of Records/Municipal Archives.
7. ↑  "Billy Rose Free to Wed Again – And So's Fannie". Brooklyn Daily Eagle. 27 de outubro de 1938.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fanny Brice Modificar a ligazón no Wikidata*** |

### Bibliografía

* Goldman, Herbert, *Fanny Brice: The Original Funny Girl*, Oxford University Press, 1993, ISBN 0-19-508552-3
* Grossman, Barbara, *Funny Woman: The Life and Times of Fanny Brice*, Indiana University Press, 1992, ISBN 0-253-20762-2

### Ligazóns externas

* Saxony/Jasmine: Videoclips de Fanny Brice
* Fanny Brice Collection
* Jewish Virtual Library: Fanny Brice

|  |  |
| --- | --- |
| Control de autoridades | 
* Wd: Q153358
* WorldCat
* VIAF: 56819083
* Allmovie: p8403
* BNF: 14159055c
* DeutscheBio: 119048035
* Discogs: 1513809
* EBID: ID
* Europeana: ID
* FAST: 163018
* FemBio: 4314
* Filmportal: ID
* Genius: Fanny-brice
* GND: 119048035
* IBDB: 66952
* IMDb: nm0108511
* ISNI: 0000 0000 6310 5142
* LCCN: n85173112
* LOC-Jukebox: 974
* MusicBrainz: ID
* NKC: xx0235133
* NNDB: 000162711
* SNAC: w6pp9zg6
* TMDb: 129432
* WikiTree: Borach-1

 |